Laupäeva varahommikul Filipiinidele jõudnud ülivõimas taifuun Mangkhut nõudis 64 inimese elu ja sundis kümned tuhanded kodunt põgenema.

Varem pühapäeval teatasid Filipiinide võimud 30 hukkunust.

Torm maabus Filipiinidel laupäeval kohaliku aja järgi kell 1.40 Luzoni saare põhjatipus Baggao piirkonnas. Marutuuled ulatusid 56,9 meetrini sekundis.

Mangkhuti teele jäi ligi neli miljonit inimest. Edasi liigub torm Hiina lõunaosa suunas.

Baguio linnas hukkus taifuuniga kaasnenud paduvihmadest põhjustatud maalihke all kaks naist, ütles politsei esimestest tormiohvritest teatades. Esimeste ohvrite seas oli ka uppunud tüdruk ja tormis murdunud puu alla jäänud turvamees.

Lisaks Filipiinidele sai üks inimene surma ka Taiwanil.

"Edaspidi see arv tõuseb," ütles riikliku päästeameti juhataja Ricardo Jalad ohvritest rääkides.

Taifuuni kätte jäi Filipiinide põllumajanduspiirkond, kus oli kodunt pagema sunnitud üle 105 000 inimese.

Hawaiil asuva taifuunihoiatuskeskuse andmeil on Mangkhut supertaifuun, mille tuulte tugevus on võrdväärne Atlandi ookeani viienda kategooria orkaaniga.

Pärast Filipiinide ületamist võttis Mangkhut suuna Hiina mandriosale, tiheda asustusega Hongkongile ja Lõuna-Hiinale. Tormituuled puhuvad kiirusega 47, kuid puhanguti kuni 72 meetrit sekundis.